เครือปตท.หรูเหนือคาด
กลุ่ม ปตท.โชว์กำไรสูงเกินคาดเฮโลแจกปันผล PTTAR จ่ายกลางปีครั้งแรก
10 ส.ค. 2554

กลุ่ม ปตท.โชว์กำไรสูงเกินคาดเฮโลแจกปันผล PTTAR จ่ายกลางปีครั้งแรก 
4 บริษัทในกลุ่ม ปตท. (PTT) ประกาศผลงานงวดไตรมาส 2 ปีนี้ออกมาดีเกินคาด โดยบริษัท ปตท.เคมิคอล (PTTCH) กำไรสุทธิเพิ่มขึ้น 179% เป็น 6,432 ล้านบาทหรือเท่ากับ 4.24 บาทต่อหุ้น รวมครึ่งปีโตกว่า 130% เป็น 12,610 ล้านบาทหรือ 8.31 บาท
ส่วนบริษัท ปตท.อะโรเมติกส์และการกลั่น (PTTAR) พลิกจากขาดทุนในไตรมาส 2 ปีก่อนมามีกำไรสุทธิ 2,141 ล้านบาทและรวมครึ่งปีกำไรสุทธิ 7,119 ล้านบาทพุ่งขึ้น 289% บริษัท ไออาร์พีซี (IRPC) กำไรสุทธิเพิ่มขึ้น 155% เป็น 2,980 ล้านบาทรวมครึ่งปีโต 81% เท่ากับ 6,479 ล้านบาท และบริษัท ปตท.สำรวจและผลิตปิโตรเลียม (PTTEP) กำไรสุทธิ 11,169 ล้านบาท ครึ่งปีทำได้ทั้งสิ้น 22,148 ล้านบาท 
นายบวร วงศ์สินอุดม ประธานเจ้าหน้าที่บริหารและกรรมการผู้จัดการใหญ่ PTTAR เปิดเผยว่า กำไรไตรมาส 2 ออกมาค่อนข้างดี แต่ยังไม่โดดเด่นมาก 
นายวีรศักดิ์ โฆสิตไพศาล กรรมการผู้จัดการใหญ่ PTTCH กล่าวว่า ในช่วงครึ่งปีแรก สถานการณ์ทางเศรษฐกิจและตลาดปิโตรเคมีทั่วโลกดีขึ้น ส่งผลให้ราคาผลิตภัณฑ์โดยรวมเพิ่มขึ้นและบริษัทได้เพิ่มกำลังการผลิตและโรงงานในกลุ่มเดินเครื่องผลิตได้เต็มประสิทธิภาพ 
บล.กิมเอ็ง (ประเทศไทย) วิเคราะห์ว่า PTTAR ซึ่งปกติจ่ายปันผลปีละ 1 ครั้ง มีแนวโน้มที่จะจ่ายเงินปันผลระหว่างกาลหุ้นละ 0.50 บาท และคาดว่า PTTCH จะจ่ายปันผลกลางปีหุ้นละ 22.25 บาท
ด้านตลาดหุ้น นักลงทุนต่างชาติยังคงเข้าซื้อหุ้นไทยต่อเนื่องจำนวน 1,253 ล้านบาทส่งผลให้ดัชนีปิดลดลงเล็กน้อย 0.85 จุดที่ระดับ 1,133.53 ล้านบาท และรวมทั้งเดือน ก.ค.ต่างชาติซื้อสุทธิ 37,870 ล้านบาท ส่วนรายย่อยทิ้ง 27,943 ล้านบาท และสถาบันในประเทศขายออก 12,249 ล้านบาท